Heidi Ruud Ellingsen

**Heidi Ruud Ellingsen** (født 1985) er en norsk skuespiller, danser og sanger, utdannet ved Bårdar Akademiet i Oslo.

Hun er kjent for sine roller i en rekke musikaler og teaterstykker, og hun har spilt i tv-serier som *[[Hjem (TV-serie)|Hjem]]* og *100 Code*. Hun scenedebuterte i 2006 og slo gjennom i 2008 da hun vant NRK-konkurransen *[[Drømmerollen]]*.

Hun ledet Melodi Grand Prix 2019 sammen med Kåre Magnus Bergh.

## Tidlig liv og utdanning
Ellingsen vokste opp i Narvik. I barne- og ungdomsårene var hun elev ved Narvik kulturskole, der hun fikk undervisning i dans, sang og musikk, blant annet fiolin. Hun medvirket i flere av kulturskolens større sceniske produksjoner, blant annet miljømusikalen *La skogen leve* (1993). Hun deltok også i den lokale musikaloppsetningen *Viktoria Cats* (2001), der hun spilte rollen som Bombalurina.

I 2003 medvirket hun i kulturskolens 50-årsjubileumskonsert, og samme år deltok hun i forestillingen *Stjerner på Plakaten*, basert på musikalen *A Chorus Line*. I sitt siste år ved kulturskolen medvirket hun i produksjonen *Peter og Ulven* (2004).

Ellingsen har senere uttalt at erfaringene fra Narvik kulturskole, særlig arbeidet med tverrfaglige musikalproduksjoner, var avgjørende for at hun valgte å satse på en profesjonell karriere innen musikkteater.

## Karriere
### Utdannelse og debut

Ellingsen gikk musikkteaterlinjen ved Bårdar Akademiet i 2004–2006 og debuterte i 2006 i stykket *[[Spelemann på taket]]* på Oslo Nye Teater. Året etter fikk Ellingsen rollen som Kathy Selden i musikalen *[[Singin’ in the Rain]]* i konkurranse med syv andre kvinner i tv-talentshowet *[[Drømmerollen]]* på NRK1. «Du er en stor musikalartist», sa jurymedlem Svein Sturla Hungnes etter kåringen.

Musikalen hadde premiere på Oslo Nye Teaters hovedscene 30. januar 2008.

### Scenekarriere
Etter at stykket var ferdig våren 2008, gikk Ellingsen over i hovedrollen som Sol i storsatsningen *[[Sol av Isfolket]]*, basert på Margit Sandemos tre første bøker i *[[Sagaen om Isfolket]]*. Hennes mannlige motspiller var Paul Ottar Haga.

Ellingsen har også spilt rollen som Cosette i musikalen *[[Les Misérables (musikal)|Les Misérables]]* på Oslo Nye Teater, og deretter *[[Spring Awakening]]*. Høsten 2010 ble hun fast ansatt på Det Norske Teater og hadde hovedrollen Mary i *[[Den hemmelige hagen|Den hemmelege hagen]]*. Hun var ansatt ved teateret i fem år og medvirket i diverse forestillinger, blant annet *Enron*, *Eg elskar deg, du er heilt perfekt, men burde du ikkje …*, *[[Tonje Glimmerdal]]*, *Spelemann på taket* og *Rytmar frå verdsrommet*.

I 2013 spilte Ellingsen hovedrollen som Unn den Fagre i den årlige vikingmusikalen Herøyspelet Kongens Ring sammen med blant andre Nils Ole Oftebro og Anette Hoff. Samme år spilte Ellingsen en av hovedrollene i *[[Lady Arbuthnott – frua på Elverhøy]]*, et norsk musikkspill av Stig Nilsson. Der hadde hun rollen som Karen Løseth. Sommeren 2014 og 2015 hadde hun rollen som Solveig i *[[Peer Gynt]]* på Gålå, regissert av Erik Ulfsby. Senere har hun også samarbeidet med Arve Tellefsen og Kjetil Bjerkestrand med musikken fra forestillingen.

I 2015 spilte hun hovedrollen i *[[Mary Poppins]]* på Folketeatret i Oslo, og ble tildelt Musikkteaterprisen for sin innsats. Våren 2016 spilte hun i *Den hellige Johanna fra Slaktehusene* av Bertolt Brecht, regissert av Angelina Stojcevska på Teatret Vårt i Molde.

Høsten 2018 spilte hun hovedrollen i *[[Flashdance]]* på Chateau Neuf i Oslo.

Høsten 2023 spilte hun den ene av de to hovedrollene i musikaloppsetningen av *Moulin Rouge* på Chateau Neuf i Oslo, med Sondre Lerche i den andre hovedrollen. NRKs anmelder mente at det var Ellingsen som bar hele forestillingen, og skrev om hennes rolleprestasjon:«Svaret på alt som glitrer i denne forestillingen, heter Heidi Ruud Ellingsen.» «For Heidi Ruud Ellingsen synger de andre gode, og hun spiller de andre gode. Fra det øyeblikket hun kommer på scenen, finner forestillingen sin form, den flyter, energien er på plass og laget er komplett.»

### Film og TV
I 2012 spilte hun Oda i NRKs dramaserie *[[Hjem (TV-serie)|Hjem]]*. Hun spilte også i den svensk-amerikanske HBO-serien *[[100 Code]]*, som hadde premiere i 2015.

I mars 2019 var hun programleder for Melodi Grand Prix 2019 på NRK1 sammen med Kåre Magnus Bergh.

Hun hadde rollen som Svarta Bjørn i spillefilmen *[[Sulis 1907]]*, som hadde premiere høsten 2023. Hun medvirker også i spillefilmen *[[Konvoi (film)|Konvoi]]*, regissert av Henrik Martin Dahlsbakken, med kinopremiere 25.&nbsp;desember 2023. For filmen ble hun nominert til Amandaprisen 2024 i klassen beste skuespiller i en birolle.

### Solistoppdrag
Ellingsen har dessuten medvirket som solist på konserter med blant annet Kongelige norske marines musikkorps, Forsvarets Stabsmusikkorps, Oslo-Filharmonien, Sandvika Storband og Sandefjord Storband.

### Stemmeskuespiller
I 2008 debuterte hun som stemmeskuespiller med en rolle i *Disko-ormene* som hadde premiere i Norge i februar 2009. Siden da har hun gitt stemme til en rekke serier og filmer, blant dem animasjonsfilmen *[[Istid 4: Kontinenter på avveie]]*.

## Privatliv
Ellingsen er samboer med skuespiller Mads Ousdal, og paret har to barn.

## Utdannelse
* Narvik kulturskole | Narvik musikk- og kulturskole
* Talenter i nord, talentsamling i musikk, dans og drama 2001–2003
* Bårdar Akademiet, musikkteaterlinjen 2004–2006

## Roller
### Teater og musikaler

### Opera, konserter og festivalspill

### Film og TV

## Priser
* Narvik Guttekors stipend for sin innsats i byens kulturliv 2004
* Coop Nords kulturpris 2006
* Narvik kommunes kulturpris sammen med kordirigent Marit Lamvik 2008
* Sparebanken Narviks ærespris 2008
* Æres Svarta Bjørn 2014
* Musikkteaterprisen 2015
* Musikkteaterprisen 2018
* Nominert til Amandaprisen 2024 i klassen beste skuespiller i en birolle for *[[Konvoi (film)|Konvoi]]*

## Referanser


## Eksterne lenker
* 
* 
*